I din situation bliver jeg nødt til at anbefale dig at lade en advokat konkret gennemgå dine meget relevante spørgsmål et for et, da jeg ikke har mulighed for at give dig fyldestgørende svar inden for rammerne af denne service udbudt af andelsportalen.
Overordnet set kan jeg dog sige, at det er bestyrelsens ansvar at sikre, at der tilbageholdes tilstrækkeligt, hvis du vel og mærke har reklameret inden for de 14 dage og desuden sandsynliggjort, at udbedringsomkostningerne ville overstige kr. 50.000.
Normalt er tvister om de eventuelle mangler som konstateres i forbindelse med overdragelser ikke foreningens problem, men alene et anliggende/tvist mellem køber og sælger, hvis der da ikke er sket skade på fælles bygningsdele.
Det normale ville derfor være, at foreningen holder sig uden for og afventer, at sælger og køber bliver enige enten ved aftale eller ved en dom. Det kan være udmærket og anerkendelsesværdigt, at foreningen forsøger sig som mægler, hvis der er tid og kræfter hertil, men det er en vanskelig balancegang, når det samtidigt er foreningen, der er herre over det tilbageholdte beløb.
ADVODAN Glostrup
Hans Christian Færch
Advokat
ADVODAN | Glostrup Torv 6-10 | 2600 Glostrup